J. Laššáková, poslankyňa: (2003-10-24):
Dovoľte mi, aby som k predloženému návrhu zákona predniesla pozmeňujúci návrh. Môj pozmeňujúci návrh sa bude týkať len súdnych poplatkov za zápisy týkajúce sa obchodného registra. Keďže sa domnievam, že v súvislosti s registráciou obchodných spoločností, keď zákon o obchodnom registri budeme prerokúvať ako ďalší bod na tejto schôdzi a keď sa má sformalizovať zápis do obchodného registra, súdne poplatky, tak ako sú navrhnuté, považujem za neprimerane vysoké. Navrhujem preto, aby sme v čl. 1 v bode 12 v položke 17 písm. a) nahradili číslicu „20 000 Sk“, slovom „10 000 Sk“. Ide o zápis akciovej spoločnosti do obchodného registra. Tu chcem poznamenať, čo sa týka akciovej spoločnosti, podľa predloženého návrhu zákona o obchodnom registri akciová spoločnosť ako taká nebude vôbec predmetom preskúmavania súdom. To znamená, že dokumenty týkajúce sa akciovej spoločnosti, ktoré budú podané na zápis do obchodného registra, nebudú preskúmavané súdom a z toho dôvodu sa mi poplatok v sume 20 000 korún zdá príliš vysoký. Ďalej navrhujem, aby sa číslica „10 000 korún“ nahradila „3 000 korún“. Ide o ostatné právnické osoby, spoločnosti s ručením obmedzeným, verejnoobchodnú spoločnosť, komanditnú spoločnosť, ďalej, aby sa číslica „5 000 korún“ nahradila číslicou „1 000 korún“. Ide o zápis fyzických osôb do obchodného registra. Ďalej navrhujem, aby sa v položke 17 písm. b) číslica „10 000“ nahradila číslicou „5 000“. Ide o fúzie, splynutie, rozdelenie obchodných spoločností a tu sa domnievam, že takisto suma 10 000 korún je vysoká, keďže takisto nepodliehajú preskúmavaniam súdom. Ďalej v položke 17 v písm. d) navrhujem, aby sa doterajší text nahradil novým znením a to, „z návrhu akcionára na poverenie na zvolanie valného zhromaždenia akciovej spoločnosti súdom“. Svoj pozmeňujúci návrh odôvodňujem tým, že podľa § 181 ods. 3 Obchodného zákonníka, ktorého zmena bola prijatá v roku 2001, nezvoláva valné zhromaždenie súd, ale súd na návrh akcionára poveruje akcionára na zvolanie valného zhromaždenia. Z uvedeného dôvodu si myslím, že je potrebné, aby sme v súlade s Obchodným zákonníkom spresnili tento text. Zároveň by som, panie poslankyne, páni poslanci, chcela upriamiť vašu pozornosť, že v porovnaní s okolitými krajinami sú naozaj naše poplatky za zápis do obchodného registra neprimerane vysoké, a pokiaľ tu chceme mať podnikateľské prostredie a motivovať podnikateľov, aby vytvárali obchodné spoločnosti, myslím si, že by bolo treba zvážiť výšku súdnych poplatkov. Len na porovnanie chcem uviesť, že v Českej republike vo veciach obchodného registra je napríklad poplatok za prvý zápis podnikateľa do obchodného registra, to znamená, nerozlišuje sa tam, či ide o akciovú spoločnosť, spoločnosť s ručením obmedzeným. Znova chcem povedať, že za prvý zápis podnikateľa do obchodného registra je poplatok 5 000 korún, za výmaz podnikateľa je poplatok 3 000 korún a za zmeny alebo doplnenie zápisu u podnikateľa je 1 000 korún. Keď porovnáme priemerné zárobky v Českej republike a vôbec infláciu v Českej republike a u nás, tak si myslím, že  poplatky sú skutočne v Českej republike motivujúce. Preto prosím o podporu môjho pozmeňujúceho návrhu. Ďakujem za pozornosť.